
ACORD 166/2007 DE 6 DE JUNY, DEL PLE DEL CONSELL DE L’AUDIOVISUAL DE CATALUNYA

Expedient número 180/2006-S TV Vallirana (Ajuntament de Vallirana)

Resolució final
Antecedents

1. Mitjançant l’Acord 308/2006, de 18 d’octubre, el Ple del Consell de l’Audiovisual de Catalunya, va acordar l’obertura d’un període d’informació prèvia a fi de donar audiència a determinats prestadors de serveis de comunicació audiovisual de gestió pública i privada, per tal que en el termini màxim de cinc dies a comptar des del dia següent a la recepció de la notificació de l’Acord, formulessin les manifestacions oportunes, arran de la manca de comunicació al Consell del Audiovisual de Catalunya del compliment de les obligacions establertes al Títol II de la Instrucció general sobre la presència de la llengua i la cultura catalanes i de l’aranès en els mitjans de comunicació audiovisuals, corresponents al segon trimestre de l’any 2006. 
2. Transcorregut el termini atorgat sense que alguns d’aquests prestadors haguessin fet al·legacions ni haguessin presentat la informació requerida, el Consell de l’Audiovisual de Catalunya va aprovar l’Acord 326/2006, de 15 de novembre, mitjançant el qual incoava un procediment sancionador a determinats prestadors, atès què no havien complert amb el requeriment d’informació, per determinar la certesa i l’abast dels fets susceptibles de constituir una infracció de l’apartat h de l’article 10 de la Llei 2/2000, de 4 de maig, del Consell de l’Audiovisual de Catalunya, en relació al segon paràgraf de l’article 11 de la llei dita, per no haver acreditat a aquest Consell que havien complert amb les obligacions sobre la presència de la llengua i la cultura catalanes i de l’aranès, corresponents al segon trimestre de l’any 2006. Un d’aquests prestadors era el corresponent a TV Vallirana.

3. Notificat l’Acord d’incoació, es van seguir els tràmits legalment establerts, fins que la instructora de l’expedient va dictar el corresponent plec de càrrecs que es va notificar a l’interessat, a qui es va atorgar un termini de deu dies per formular al·legacions i proposar les proves oportunes de les quals intentés valer-se en aquest expedient.

4. El 17 de maig de 2007, es va considerar procedent confirmar els càrrecs imputats, i es va formular la corresponent proposta de resolució que va ser notificada a l’interessat el 18 de maig de 2007 perquè, en el termini de deu dies, pogués fer les al·legacions que considerés adients, de conformitat amb el que estableix l’apartat primer de l’article 14 del Decret 278/1993, d’11 de novembre, de procediment sancionador d’aplicació als àmbits de competència de la Generalitat.

5. Dins del termini atorgat per fer al·legacions, l’interessat ha presentat un escrit en que es fa constar que «si bé és cert que hi ha hagut un defecte de forma a l’hora d’enviar la documentació requerida, ja que no s’ha fet a traves dels formularis corresponents, el compliment de la normativa s’ha realitzat, ja que la informació s’ha enviat a traves dels informes mensuals de programació tramesos al Consell de l’Audiovisual de Catalunya».
Fonaments de dret

De les al·legacions que formula l’interessat es desprèn que amb la tramesa de la informació relativa a la programació de TV Vallirana, va entendre complimentat el tràmit de comunicar al Consell del Audiovisual de Catalunya el compliment de les obligacions establertes al Títol II de la Instrucció general sobre la presència de la llengua i la cultura catalanes i de l’aranès en els mitjans de comunicació audiovisuals.  

En aquest cas, estaríem davant d’una mera irregularitat en la tramesa de la informació, que no invalida el compliment de l’obligació per part d’aquest prestador de serveis. Constatada aquesta circumstància, el Consell considera que s’ha de posar fi a l’expedient incoat.

D’acord amb el que s’ha exposat, el Ple del Consell de l’Audiovisual de Catalunya ha adoptat els següents:

ACORDS

1.- Estimar les al·legacions de TV Vallirana, nom comercial del prestador de serveis de televisió local de l’Ajuntament de Vallirana. 

2.- Posar fi al procediment sancionador incoat a TV Vallirana, nom comercial del prestador de serveis de televisió local de l’Ajuntament de Vallirana,  i decretar el seu arxiu.
3.- Notificar aquest Acord a TV Vallirana, nom comercial del prestador de serveis de televisió local de l’Ajuntament de Vallirana.
Barcelona, 6 de juny de 2007

Josep M. Carbonell i Abelló


Dolors Comas d’Argemir i Cendra

President

